
****

**TURUN LASTEN PARLAMENTIN SUURKOKOUS**

**Aika:** keskiviikko 23.4.2014 klo 9.00 - 11.40

**Paikka:** Turun kaupungintalon valtuustosali, Aurakatu 2.

**Läsnä:** Turun Lasten Parlamentin jäseniä kaikista turkulaisista alakouluista, oppilaskuntien ohjaavat opettajat sekä kutsuvieraat

**1 § KOKOUKSEN AVAUS**

Turun Lasten Parlamentin hallituksen puheenjohtaja Lotta Jansson avasi kokouksen.

Kokous avattiin tasan kello 9:00.

**2 § LAILLISUUDEN JA PÄÄTÖSVALTAISUUDEN TOTEAMINEN**

Kokous todettiin lailliseksi ja päätösvaltaiseksi.

**3 § ESITYSLISTAN HYVÄKSYMINEN**

Suurkokous hyväksyi esityslistan. Hallituksen edustaja Mikael esitteli, miten kokouksessa käyttäydytään.

**4 § KOKOUKSEN JÄRJESTÄYTYMINEN**

Kokoukselle valittiin puheenjohtaja, sihteeri, kaksi ääntenlaskijaa ja kaksi pöytäkirjan tarkistajaa. Lotta Jansson valittiin puheenjohtajaksi ja sihteeriksi valittiin Wilma Nurminen. Ääntenlaskijoiksi ja pöytäkirjan tarkastajiksi valittiin Ville Viitanen ja Ignacy Winarczyk.

**5 § HALLITUKSEN ESITTELY**

Turun Lasten Parlamentin hallituksen jäsenet ja kokoukseen osallistuvat esittelivät itsensä (nimi ja koulu). Myös muut kokousvieraat esittäytyivät.

**6 § TURUN LASTEN PARLAMENTIN TOIMINNAN ESITTELY**

Turun Lasten Parlamentin varapuheenjohtaja Mette Hämeenaho kertoi Turun Lasten Parlamentin toiminnasta.

**7 § TERVEHDYSSANAT**

Turun kaupunginvaltuuston puheenjohtaja Seppo Lehtinen kertoi mm. Turun kaupungintalon valtuustosalin historiasta, sillä sali on hyvin ainutlaatuinen. Hän mainitsi myös, että aikuisten valtuusto voisi ottaa oppia lasten valtuuston ripeästä esittäytymisestä.

**8 § KAUPUNGINJOHTAJAN PUHEENVUORO**

Turun kaupunginjohtaja Aleksi Randell kertoi, että kun hän oli lapsi, hän ei saanut vaikuttaa asioihin yhtä paljon kuin nykyään lapset saavat. Hän ei olisi uskonut, että hänestä tulisi joskus kaupunginjohtaja. Randell kertoi, että aina ei yhdessä suunnitellut päätökset miellytä, mutta se on osa demokratiaa. Lasten Parlamentin tavoite olla lasten vaikuttamisvälineenä on kaupungin johtajankin mielestä hyvä asia. Kaupunginjohtaja toivoo, että lapset voivat hyvin ja viihtyvät koulussa. Omat mielipiteet ovat tärkeitä kaupunginjohtajan mielestä ja on hyvä että lapsia huolestuttavat kaupungin säästöt. Lopuksi hän esitti ajatuksen, että Turun kouluissa ei saisi missään nimessä hyväksyä kiusaamista. Kaupunginjohtaja toivoi, että Lasten Parlamentti edistäisi kiusaamisen vähentämistä turkulaisissa kouluissa.

**9 § LASTEN JA NUORTEN HYVINVOINTISUUNNITELMAN LAATIMINEN**

EVIVA -hankeen koordinaattori Toni Ekroos esitteli kaupungin hyvinvointisuunnitelmaa. Hän kertoi myös Lanu-ryhmän kokoonpanosta. Toni esitteli, että vanhemmuutta tuetaan mm. neuvoloiden ja koulujen oppilashuoltoryhmien avulla. Noin joka kymmenes turkulainen lapsi on tarvinnut lastensuojelun palveluita, mikä on paljon. Lasten ja nuorten hyvinvointisuunnitelmassa ovat tavoitteena mm. hyvä arki ja terveelliset elämäntavat. Rahaa on valitettavasti entistä vähemmän lasten ja nuorten hyvinvoinnin edistämiseksi. Toni antoi tehtäväksi keskustella parin kanssa ja kirjoittaa vihreään lappuun, mikä heidän elämässään on hyvin ja punaiseen lappuun mikä on huonosti. Toni keräsi laput ja lupasi palata asiaan perehdyttyään ensin parlamentin kirjoittamiin kommentteihin.

1**0 § TAUKOJUMPPA**

Jumppasimme liikunnallinen videon mukaan. Video löytyy media-alusta Tuubista. Kaikki liikunnallisten videoiden Tuubiin laittaneet saivat jumppapallon palkkioksi vietäväksi omaan kouluunsa.

**11 § LIIKKUVA KOULU –aktiivisempi, mukavampi koulupäivä**

Liikkuva koulu -ohjelman yhteyspäällikkö Kirsi Räty kertoi, että Liikkuvan koulu-hankkeen tavoitteena aktiivisempi ja liikunnallisempi koulu. Kirsi näytti Liikkuva koulu -esittelyvideon. Kirsi kysyi parlamentilta mm. onko koulussa lisätty liikuntaa oppitunneilla. Oppilaat vastasivat Kirsin kysymyksiin äänestyslapuillaan.

Kirsi kertoi, miksi on tärkeää liikkua eikä pelkästään istua. Ehdotuksena liikunnan lisäämiseksi tuli mm., että aamulla joka kouluissa mentäisiin ulos liikkumaan.

**12 § KAUPUNGIN TOIMINNAN ESITTELYÄ**

Turun kaupunginhallituksen puheenjohtaja Minna Arve kertoi, että Turussa asuu monenlaisia ihmisiä ja on pidettävä huoli, että jokainen voi vaikuttaa. Arve kertoi esimerkkejä, mihin kaupungin rahoja käytetään. Kaupungin menoihin käytetään aikuisten maksamia veroja. Valtuustovaalit järjestetään neljän vuoden välein. Minna järjesti parlamentille harjoitusäänestyksen. Äänestimme yksimielisesti, että kouluissa tarvitaan lisää liikuntaa.

**MEHUTAUKO**

**13 § LASTEN OSALLISUUS TURUN KAUPUNGISSA**

Osallisuuden erityisasiantuntija Anri Niskala kertoi, että kaikki eivät valitettavasti vielä tiedä, mikä on Turun Lasten Parlamentti. Niskala on vasta aloittanut työnsä osallisuuden erityisasiantuntijana ja piti lasten parlamenttia tärkeänä vaikuttamisen väylänä.

**14 § MITEN HALUAISIN AIKUISENA ASUA? - TURUN YLEISKAAVA 2029**

Tutkija Jaana Solasvuo ympäristötoimialalta kertoi Turun ympäristön rakentamisen suunnitelmista. Lasten mielipide halutaan kuuluville uudessa Turun yleiskaavassa. Tavoitteena on tehdä kysely lapsille ja kartoittaa heidän toiveitaan.

**15 § SÄÄSTÖT KOULUISSA**

Lasten Parlamentin oppilasedustajat saivat esittää näkemyksiään kouluissa tapahtuvista säästöistä. Hallituksen edustaja Mikael oli huolissaan sijaiskäytännöistä ja esitti, että yksi opettaja ei saisi huolehtia kahta luokkaa samanaikaisesti. Eräässä koulussa oli juuri tästä syystä tapahtunut onnettomuus, koska opettaja ei voinut vahtia kahta luokkaa samanaikaisesti. Ehdotettiin, että 1-2 luokkalaisille tulisi aina palkata sijaisopettaja oman opettajan poissa ollessa.

Oppikirjat ovat kouluissa vanhentuneita ja uusia kirjoja tarvitaan todella monessa koulussa.

Esitettiin toivomus, että kouluissa saisi hakea omalla älypuhelimella.

Kouluihin on hankittu iPadeja, mutta niillä ei pääse nettiin.

Kouluissa tehdään hankintoja, kuten älytauluja, mutta ei ole kuitenkaan varaa asentaa niitä.

Useissa kouluissa on vääränkokoiset pöydät. Sama pöytäkoko ei sovellu ekaluokkalaiselle ja kuudesluokkalaiselle. Oppimisympäristöön halutaan kiinnittää huomiota. Erään ehdotuksen mukaan kotoa voisi tuoda esimerkiksi ehjiä tuoleja.

Homeisista kouluista oltiin huolissaan. Koulujen korjaukset tulee tehdä laadukkaasti.

Säästöehdotuksiksi annettiin, että voitaisiin säästää sähkössä ja järjestää kirpputoripäiviä koulussa. Uusien tietokoneiden tilalle uusia iPadeja. Joillakin tunneilla voisi mennä ulos luontoon.

Lasten Parlamentti äänesti, että oppikirjoja ja karttoja pitäisi uusia, sijaisia pitäisi saada palkata ja sähköä pitäisi säästää. Lastenparlamentin toiveet viedään eteenpäin Minna Arveelle ja niistä tehdään hallituksen kanssa kuntalaisaloite.

**16 § TURUN NUORISOVALTUUSTON TOIMINNAN ESITTELYÄ**

Turun nuorisovaltuuston varapuheenjohtaja Alexis Vartiainen kertoi, että toisin kuin Turun Lasten Parlamentilla Nuorisovaltuustolla on oma budjetti ja he voivat päättää sen käytöstä. Varat käytetään nuorten toiveiden mukaisesti. Nuorisovaltuuston työryhmät suunnittelevat tapahtumia nuorille. Lasten Parlamentin jäsenet voivat varautua kahden vuoden päästä pidettäviin nuorisovaltuustovaaleihin.

**17 § KOULUJEN TUOMAT ALOITTEET**

Koulujen edustajilla on mahdollisuus tuoda suurkokoukseen aloitteita ja pyytää puheenvuoroja nostaakseen keskusteluun erilaisia ajankohtaisia, lasten elämään tai koulun toimintakulttuuriin liittyviä asioita. Aloitteita tuli yksi kirjallisesti, se käsitellään seuraavassa hallituksen kokouksessa.

**18 § KOKOUKSEN PÄÄTTÄMINEN**

Puheenjohtaja päätti kokouksen klo 11.36.

**Pöytäkirjan vakuudeksi**

**Turussa \_\_ / \_\_ 2014**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lotta Jansson Mette Hämeenaho

1. puheenjohtaja 2. puheenjohtaja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Wilma Nurminen

sihteeri

**Pöytäkirjan ovat tarkastaneet**

**Turussa \_\_ / \_\_ 2014**

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ville Viitanen Ignacy Winarczyk